Ir-Regolament tal-Kummissjoni (KE) Nru 912/2004
tad-29 ta'April 2004
li jimplimenta r-Regolament tal-Kunsill (KEE) Nru 3924/91 dwar l-istabbiliment ta' stħarriġ tal-Komunità dwar il-produzzjoni industrijali
(Test b'relevanza għaż-ŻEE)
IL-KUMMISSJONI TAL-KOMUNITAJIET EWROPEJ
Wara li kkunsidrat it-Trattat li jistabbilixxi l-Komunitá Ewropea,
Wara li kkunsidrat ir-Regolament tal-Kunsill (KEE) Nru 3924/91 tad-19 ta' Diċembru 1991 dwar l-istabbiliment ta' stħarriġ tal-Komunità dwar il-produzzjoni industrijali [1], u b'mod partikolari l-Artikolu 9 tiegħu,
Billi:
(1) R-Regolament (KEE) Nru 3924/91 jipprovdi biex miżuri għall-aġġustament għall-progress tekniku li jikkonċernaw il-ġabra ta' data u l-ipproċessar ta' riżultati li jiġu preskritti mill-Kummissjoni wara li tikkonsulta l-Kumitat tal-Programm Statistiku.
(2) Il-progress tekniku u leġislazzjoni sussegwenti, b'mod partikolari atti li jirrelataw mas-Sistema Ewropea Statistika tal-Kummerċ, jitolbu biex isiru aġġustamenti għall-kopertura u l-karatteristiċi ta'l-istħarriġ.
(3) Dawn l-aġġustamenti għandhom itejjbu l-kopertura ta' l-istatistika provduta mill-Istati Membri mingħajr ma jiżdied il-piż fuq l-operaturi ekonomiċi.
(4) Id-data statistika kompilata fi ħdan is-sistema tal-Komunità għandha tkun ta' kwalità sodisfaċenti u li tista' titqabbel minn Stat Membru għall-ieħor.
(5) Il-miżuri li hemm provvediment dwarhom f'dan ir-Regolament huma konformi ma' l-opinjoni tal-Kumitat ta' Programm Statistiku stabbilit permezz tad-Deċiżjoni tal-Kunsill 89/382/KEE. Euratom [2].
ADOTTAT DAN IR-REGOLAMENT:
Artikolu 1
Il-qasam kopert bl-istħarriġ imsemmi fl-Artikolu 1 tar-regolament tal-Kunsill (KEE) Nru għandu jkun identifikat b'referenza għall-popolazzjoni ta' l-istħarriġ u l-unità ta' osservazzjoni.
Il-popolazzjoni ta' l-istħarriġ tal-perjodu ta' referenza għandha tkun intrapriżi li l-attività prinċipali tagħhom jew xi waħda mill-attivitajiet sekondarji tagħhom tkun elenkata fit-taqsima Ċ, D jew E tal-klassifikazzjoni ta' attivitajiet ekonomiċi tal-Komunità Ewropea (NACE Rev.1.1), preskritta fir-Regolament (KE) Nru 29/2002 tad-19 ta' Diċembru 2001 [3], li jemenda r-Regolament tal-Kunsill (KEE) Nru 3037/90 [4].
L-unità ta' osservazzjoni għandha tkun intrapriża kif imfissra fir-Regolament tal-Kunsill (KEE) Nru 696/93 [5] dwar l-unitajiet statistiċi għall-osservazzjoni u l-analiżi tas-sistema ta' produzzjoni fil-Komunità. L-Istati Membri jistgħu jiġbru data billi jużaw unità statistika oħra bħala unità ta' osservazzjoni kemm-il darba huma jittrasmettu d-data ta' l-Intrapriża lill-Eurostat.
Artikolu 2
L-obbligu ta' l-unitajiet tal-popolazzjoni ta'l-istħarriġ li jipprovdu informazzjoni korretta u sħiħa fejn jintalbu mill-Istati membri msemmija fl-Artikolu 5(2) tar-Regolament tal-Kunsill (KEE) Nru 3924/91 għandu jkun limitat għall-osservazzjoni tal-popolazzjoni ta' l-istħarriġ elenkat fil-lista PRODCOM.
Artikolu 3
L-obbligu ta' l-Istati Membri li jadottaw metodi ta' stħarriġ imfassla biex jiffaċilitaw il-ġbir ta' data minn unitajiet li jirrappreżentaw ta' l-anqas 90 % tal-produzzjoni nazzjonali skond il-klassi NACE imsemmija fl-Artikolu 3(2) tar-Regolament tal-Kunsill (KEE) Nru 3924/91 għandu jkun implimentat bħala l-adozzjoni ta' l-Istati Membri tal-metodi ta' l-istħarriġ imfassla biex jippermettu l-ġbir ta' data, li jirrappreżenta ta' l-anqas 90 % tal-produzzjoni nazzjonali għal kull klassi NACE Rev.1.1 tat-Taqsimiet Ċ, D u E.
Artikolu 4
L-eżenzjoni ta' l-Istati Membri mill-ġbir ta' data msemmija fl-Artikolu 3(4) tar-Regolament tal-Kunsill (KEE) Nru 3924/91 għandha tkun iċċarata b'referenza għall-produzzjoni nazzjonali ta' prodott.
L-Istati Membri ma humiex meħtieġa li jiġbru data dwar prodott, jekk it-total tal-produzzjoni nazzjonali ta' dak il-prodott tkun anqas minn 1 % tal-produzzjoni totali tal-Komunità tal-prodott fis-sena li tiġi qabel. Id-data fuq prodotti li ma tinġabarx minħabba din l-eżnezjoni għandha tkun rapportata bħala zero. L-Istati Membri għandhom jipprovdu d-dokumentazzjoni meħtieġa.
Artikolu 5
Il-ħelsien mill-obbligu ta' l-Istati membri li jwettqu l-istħarriġ PRODCOM imsemmi fl-Artikolu 5(3) tar-Regolament tal-Kunsill (KEE) Nru 3924/91 għandu jiġi estiż fil-każi fejn l-Istati Membri jkunu jistgħu jakkwistaw id-data meħtieġa, bl-użu ta' taħlita ta' sorsi u metodi differenti.
Artikolu 6
B'żieda ma' l-obbligu li jipprovdu informazzjoni fuq it-talba ta' l-Eurostat kif stipulat fl-Artikolu 5(4) tar-Regolament tal-Kunsill (KEE) Nru 3921/91l-Istati membri għandhom ukoll jipprovdu lill-Ewrostat l-informazzjoni meħtieġa dwar il-metodi tagħhom ta' stħarriġ, kampjuni u kopertura għall-finijiet tad-dokumentazzjoni ta' konformità mal-prinċipji tal-metodoloġija PRODCOM kif preskritti fil-ktejjeb dwar il-metodoloġija PRODCOM.
Artikolu 7
Dan ir-Regolament għandu jidħol fis-seħħ fl-20 jum wara l-pubblikazzjoni tiegħu fil-Ġurnal Uffiċjali ta' l-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussel, fid-29 ta' April 2004.